JURIJ ROSA

Poreče 13, 5272 Podnanos

tel. 031 555069

Pustni torek, 17. svečana 2026

TURISTIČNO DRUŠTVO POSTOJNA

Spoštovani!

Že precej let obiskujem različne pustne prireditve, vsaj eno pa tudi več v pustnih dneh posameznega leta. Običaji tega verjetno najstarejšega ljudskega praznika me pritegujejo in mi dosti pomenijo. Bil sem tudi že nekajkrat v Postojni pri povorki na pustni torek.

Današnja me je še posebej navdušila. Prijazno vreme, pestra druščina pustnih skupin v povorki, množica ljudi, med njo veliko maškar, pa še kaj.

Najprej želim čestitati društvu, ki že toliko let pripravlja to lepo prireditev. Verjamem, da je vanjo vloženega veliko dela pri pripravah in izvedbi in da so vanjo vpeti mnogi požrtvovalni člani vašega društva. Posebej pa želim pohvaliti povezovalko sporeda današnje povorke. Vedno sem pozoren na vsebine in načine povezovanja sporedov pri takih in podobnih dogodkih. Ne poznam je, ne vem njenega imena in priimka, bil pa sem navdušen nad njenim izvajanjem. Imenitno se je odrezala. Poznavanje bistva pustnih običajev, jasna razlaga izvora in njihovega pomena ter določanja časovnice pusta v povezavi z datumom velike noči in postnega časa, pojasnjevanje ostalih šeg in navad ob tem ljudskem prazniku, opozarjanje na druge okoliščine v povezavi s pustnim praznovanjem. Ob tem pa domiselno predstavljanje sodelujočih skupin. Duhovitost, spodbujanje obiskovalcev, tekoča govorica z ravno pravšnimi presledki in še zelo prijeten glas – vse brez kakšne izumetničene vznesenosti ali ''spakovanja''. Lahko rečem – brez vsakršne napake! Sijajno! Čestitke in globok poklon gospodični ali gospe, ki je po mojem občutju bistveno prispevala k imenitnemu vzdušju! Hvala.

Vsem pri društvu želim polno mero uspehov pri vaših dejavnostih, zlasti tudi pri ohranjanju prireditve na pustni torek. Če bo zdravje, se bom še vračal.

S spoštovanjem pozdravljam!